RSG - Dis die een! || Leon Se Flieks || ZOOTROPOLIS
Datum uitgereik: Vrydag 4 Maart 2016
Akteurs: Ginnifer Goodwin, Jason Bateman, Idris Elba
ZOOTROPOLIS sinspeel eintlik op 'n stad met diere, maar dan elke soort dier waaraan jy kan dink. 'n Goedige hasie meld haar aan as polisievrou. Haar kollega is 'n jakkals. Maar is jakkalse nie altyd slu en slinks nie? Is hy wie hy voorgee om te wees? En sal hulle misdaad in die groot stad kan uitwis?
ZOOTROPOLIS is 'n besondere animasie sonder liedjies, met 'n sedelessie wat goed by die kleingoed sal afgaan. Dit sê: selfs al het jy verskillende politieke oortuigings, selfs al behoort jy tot 'n ander kultuur en dink jy anders oor die lewe, kan jy saamwerk en van mekaar hou. En kan jy wêrelde versit. Die storie het baie meer om die lyf as gewone tekenprente en elke toneel neem die fliek in 'n ander rigting, sodat selfs Pa en Ma die film sal geniet. Ek wed jou julle sal heerlik met die kleingoed praat en vir hulle verduidelik na die tyd.